钦定古今图书集成/明伦汇编/交谊典/第096卷 > 尔雅 > 《与广川长岑文瑜书》〈文瑜因时旱祈雨不能得璩书戏之〉
## 钦定古今图书集成/明伦汇编/交谊典/第096卷 > 尔雅 > 《与广川长岑文瑜书》〈文瑜因时旱祈雨不能得璩书戏之〉

魏应璩

璩白：“顷者炎旱，日更增甚，沙砾销烁，草木焦卷，处凉
台而有郁蒸之烦，浴寒水而有灼烂之惨，宇宙虽广，
无阴以憩，云汉之诗，何以过此？土龙矫首于元寺，泥
人鹤立于阙里，修之历旬，静无征效，明劝教之术，非
致雨之备也。知恤下民，躬自暴露，拜起灵坛，勤亦至
矣。”昔夏禹之解阳旴，殷汤之祷桑林，言未发而水旋
流，辞未卒而泽滂沛。今者云重积而复散，雨垂落而
复收，得无贤圣殊品，优劣异姿，割须宜及肤，翦爪宜
侵肌乎？周征殷而年丰，卫伐邢而致雨，善否之应，甚
于影响，未可以为不然也。想雅思所未及，谨书起予
应璩白。